SEDERT die Springbokke se oortuigende oorwinning oor die Samoane, het ek gesit en dink waarom ons so bang was dat die Springbokke teen hulle sou verloor, al is ons die vorige week deur die Japanners geklop.
Oom Pottie hou natuurlik vol dat hy altyd geweet het Suid-Afrika sou nooit twee wedstryde in 'n ry verloor teen spanne wat nie eens in die wereld se top ses is nie, maar baie van ons was bang. Stories oor spanlede wat nie na instruksies geluister het nie, Jean de Villiers wat so stadig geword het dat sy vleuels hulself doelbewus ingehou het om hom nie agter te laat nie, Heyneke Meyer wat nie weet wat hy doen nie, was aan die orde van die dag. Waarom het baie van ons ons span skielik afgeskryf? Is dit die invloed van die media? Of skryf hulle wat ons voel? Hoe dit ookal sy, ek voel half skuldig dat ek gedink het ons sou dalk weer verloor.
Weereens 'n geween en 'n gekners van tande oor die Sharks … ons moet nou maar aanvaar hul Curriebekerkanse is daarmee heen. Die Leeus, daareenteen, speel wenrugby. Die span wat die beker wil wen sal hulle in die eindstryd op Ellis-Emiratespark moet klop. Pottie hoop en bid die Springbokke kom nie vroeg huis toe nie, sodat die ander span nie sy Springbokke beskikbaar sal he nie. Om doodeerlik te wees, ek sal nie omgee as die Leeus die Curriebeker wen nie … hulle verdien dit. En Johan Ackerman is die perfekte voorbeeld van hoe 'n suksesvolle (selfs nie-suksesvolle) afrigter homself moet gedra. Nederig en sonder fanfare.
Op Erfenisdag was ons tjok-en-blok vol met besoekers....en iemand het voorgestel ons hou 'n kompetisie. Die snaaksste kort storietjie uit ons Kaapse erfenis sou 'n dosyn bier wen vir die verteller … almal het bygedra om die koste te dek. Hier is die stories, van sesde na eerste, soos deur 'n stemming bepaal.
Lood Botes, Manaba: "Gatiep, waar kry djy djy daarie watch?" Gatiep: "Ek het dit in 'n race gewen." Meraai: "Hoeveel mense het deelgeneem?"
Gatiep: "Drie … die polisieman, die owner en ekke."
Gert Griesel, Johannesburg: Gatiep sit op die trappe. Elke keer as 'n chick verbyloop, maak hy "psst" om haar aandag te trek. Sy vererg haar. "Wat makeer djou. Het djy 'n puncture in djou gevriet?"
Jan Douglas, Johannesburg: Gatiep kyk na die oorskot van sy pel. "Dja, djy het mos nie in die hemel of die hel geglo nie. Daar le djy nou, all dressed up and nowhere to go!"
Bettie Douglas, Johannesburg: Gatiep: "Meraai, maar djy het darem baie sparare in djou bene!" Meraai: "Dis die wiring vir my hotspot!"
Sam Greene, Roodepoort: Gatiep aan priester: "Hoekom dra djy jou hemp se boordjie agterstevoor?" Priester: "Ek is die vader van duisende." Gatiep: "Miskien moet djy djou broek agterstevoor aantrek!"
Connie de Villiers, Ramsgate: "Gatiep, djy sal nie by die hiemel se poorte ingaan met 'n asem wat na drank stink nie." Gatiep: "Meraai, daar's 'n technical point van hiemel toe gaan wat djy nie van wiettie. My asem gaannie saammie!"